**Kultuuriministeerium**

*saadetud e-posti aadressile:* [*min@kul.ee*](mailto:min@kul.ee)

*/vastavalt digiallkirjastamise kuupäevale/*

**Meediateenuste seaduse, kriminaalmenetluse seadustiku ja**

**tsiviilkohtumenetluse seadustiku muutmise seaduse eelnõu kooskõlastamiseks esitamine**

Teie kiri 17.04.2025 nr. 1-11/467-1

Lp. minister Heidy Purga

17. aprillil saatis Justiitsministeerium erinevatele organisatsioonidele kooskõlastamiseks ja arvamuse avaldamiseks meediateenuste seaduse, kriminaalmenetluse seadustiku ja tsiviilkohtumenetluse seadustiku muutmise seaduse eelnõu.

Eesti Autorite Ühingu (EAÜ), Eesti Fonogrammitootjate Ühingu (EFÜ) ja Eesti Esitajate Liidu (EEL) arvates on muudatused ja täiendused, mis puudutavad põhiliselt meediateenuste seadust ja milliseid vastava eelnõuga eelnimetatud õigusaktidesse sisse viia soovitakse, põhjendatud. Eesti meediavabadus vajab tugevat ja kindlat kaitset, mida meediateenuste seaduses välja pakutud muudatused aitavad tagada.

EAÜ, EFÜ ja EEL toetavad Eesti autorite loodud muusikateoste miinimummahu nõude ja päevase aja määratluse lisamist MeeTSi. Samas peame vajalikuks välja tuua järgmist.

Eelnõus on loetud päevaseks ajaks, mil peab edastama 50% Eesti autorite muusikateoste mahust, ajavahemikku kella 6.00-st kuni 22.00-ni. Selline ajavahemik lepiti kokku kompromissina raadioteenuste osutajate ja õiguste omajate vahel kehtivate raadiolubade kõrvaltingimuste kontekstis. Õiguste omajad eeldasid, et see kehtib raadiolubade kehtivusperioodi jooksul. Kui vastav nõue lisatakse seadusesse, siis palume kaaluda päevase ajana selgemini raadiokuulamise tänaseid trende, mille kohaselt enne kella 7.00 ja peale kella 19.00 on raadiote kuulatavus oluliselt madalam, kui vahemikus 07.00-19.00. Samast ajavahemikust lähtuvad raadioteenuste osutajad ka reklaamiaja müügi puhul.[[1]](#footnote-1)

Eeltoodust tulenevalt palume kaaluda päevase aja määratlemist ajavahemikuna 07.00-19.00.

Lugupidamisega

*/allkirjastatud digitaalselt/*

Mati Kaalep Rauno Haabmets Urmas Ambur

EAÜ tegevjuht EFÜ tegevjuht EEL tegevjuht

1. Sky Media raadioreklaami hinnakiri: <https://skymedia.ee/wp-content/uploads/2025/02/Sky-Media-raadiojaamade-hinnakiri-alates-1.2.2025.pdf>

   Postimees Grupi raadioreklaami hinnakiri: <https://reklaam.postimeesgrupp.ee/wp-content/uploads/2024/07/raadio_hinnakiri2024_v7.pdf> [↑](#footnote-ref-1)